ประธานวิปรัฐบาลมั่นใจรัฐมนตรีที่ถูกอภิปรายไม่ไว้วางใจสามารถชี้แจงได้ทุกคน พร้อมยืนยันรัฐบาลเป็นหนึ่งเดียว
นายวิรัช รัตนเศรษฐ ประธานวิปรัฐบาล กล่าวถึงการอภิปรายไม่ไว้วางใจรัฐมนตรีเป็นรายบุคคล ว่า จะมีขึ้นระหว่างวันที่ 31 สิงหาคม -3 กันยายนนี้ และจะลงมติในวันที่ 4 กันยายน ประมาณ 10.00 น. โดยฝ่ายค้านได้รับเวลาอภิปราย 40 ชั่วโมง โดยกำหนดไว้ว่าฝ่ายค้านจะต้องใช้เวลาในการอภิปรายในแต่ละวันอย่างน้อยวันละ 10 ชั่วโมง เป็นอย่างต่ำ เพราะในครั้งที่ผ่านมามีปัญหาเรื่องของการส่งรายชื่อผู้อภิปรายเมื่อถึงเวลาแล้วไม่มีผู้อภิปราย ส่วนสมาชิกในส่วนของรัฐบาลและคณะรัฐมนตรีนั้นสามารถตอบชี้แจงได้อย่างเต็มที่ โดยในแต่ละวัน จะใช้เวลาตั้งแต่ 09.00 น. จนถึงเวลาประมาณ 00.30 น. ทั้งนี้ เบื้องต้นทราบว่ารัฐมนตรีที่มีชื่อถูกอภิปรายไม่ไว้วางใจทุกคนมีความพร้อมในการชี้แจงได้ทุกเรื่อง ซึ่งการตอบชี้แจงอยากให้ตอบโดยกระจ่างแจ้งในรอบเดียว แต่หากยังไม่จบสามารถขึ้นชี้แจงได้อีกรอบ ส่วนการติวเข้ม ส.ส.ในส่วนของพรรคพลังประชารัฐนั้น เนื่องจากครั้งนี้ติดสถานการณ์การแพร่ระบาดของโรคโควิด- 19 จึงไม่สามารถดำเนินการได้เหมือนครั้งที่ผ่านมาที่มีการเชิญรัฐมนตรีมาให้ข้อมูล แต่ได้สอบถามเนื่องจากมีความเป็นห่วง ซึ่งทางรัฐมนตรีทุกคนยืนยันว่าพร้อมที่จะตอบชี้แจง         ประธานวิปรัฐบาล ยังกล่าวถึงการลงมติในวันที่ 4 กันยายนว่า เบื้องต้นรัฐบาลเป็นอันหนึ่งอันเดียวกัน ส่วนจะลงมติไปในทิศทางไหนอย่างไรต้องรอดูการอภิปรายนำเสนอของฝ่ายค้าน และการชี้แจงของผู้ที่ถูกอภิปรายไม่ไว้วางใจก่อน และคาดว่าก่อนวันที่จะลงมติวิปของรัฐบาลจะมีการประชุมร่วมกันอีกครั้ง โดยวันที่ 30 สิงหาคมนี้ วิปรัฐบาลจะมีการหารือถึงภาพรวมของการอภิปรายไม่ไว้วางใจอีกครั้ง.